Diari Oficial de la Generalitat Valenciana


Sumari del DOGV 5782, del 11-06-2008 (2008/7194)

ORDE de 27 de maig de 2008, de la Conselleria d'Educació, per la qual es regulen els procediments d'admissió a ensenyaments universitaris a la Comunitat Valenciana per al curs 2008-2009.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/05/27/(1)/dof/vci/html**

### Dades del document

Número de DOGV
:   5782

Data del DOGV
:   11-06-2008

Secció del DOGV
:   I. DISPOSICIONS GENERALS

Número del document
:   2008/7194


Data del document
:   27-05-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * legislació escolar
    * accés a l'educació
    * legislació
    * ensenyament superior
    * estudiant
    * universitat
    * alumne

ORDE de 27 de maig de 2008, de la Conselleria d'Educació, per la qual es regulen els procediments d'admissió a ensenyaments universitaris a la Comunitat Valenciana per al curs 2008-2009. [2008/7194]
La Llei Orgànica 2/2006, de 3 de maig, d'Educació, en l'article 38.6 disposa que el Govern establirà, amb un informe previ del Consell de Coordinació Universitària, la normativa bàsica que permeta a les universitats fixar els procediments de sol·licitud de places dels alumnes que hagen superat la prova d'accés, amb independència d'on hagen realitzat els seus estudis previs, la matriculació i la incorporació d'estos a la universitat de la seua elecció, així com la d'aquells que es troben en la situació a què es referix l'apartat anterior.
La disposició transitòria onze establix que en les matèries la regulació de les quals esta llei remet a ulteriors disposicions reglamentàries, i mentres estes no siguen dictades, seran aplicables en cada cas les normes d'este rang que es feien servir fins a la data d'entrada en vigor d'esta llei, sempre que no s'oposen al que esta disposa.
Per tant, de conformitat amb els preceptes esmentats, fins que no es dicte la disposició reglamentària que permeta establir el procediment d'admissió a ensenyaments universitaris, este procediment es regirà pel que disposa el Reial Decret 69/2000, de 21 de gener, pel qual es regulen els procediments de selecció per a l'ingrés en els centres universitaris dels estudiants que complixen els requisits legals necessaris per a l'accés a la universitat.
Vista l'habilitació legal continguda en el Decret 41/2005, de 25 de febrer, del Consell de la Generalitat, pel qual es crea la Comissió Gestora dels processos d'accés i preinscripció a les universitats públiques del sistema universitari valencià, amb competències per a organitzar el procés de preinscripció, d'acord amb el procediment que a este efecte s'establisca i que faculte el conseller d'Educació, per a desenrotllar els procediments de gestió d'accés a la universitat i d'acord amb els criteris proposats per les universitats valencianes en el si de la Comissió Gestora,
ORDENE
I. Procediment d'admissió al primer cicle d'ensenyaments universitaris
Primer. Àmbit d'aplicació
Els alumnes que complisquen els requisits acadèmics corresponents i vullguen accedir al primer cicle d'ensenyaments universitaris impartits per centres propis o adscrits a universitats públiques del sistema universitari valencià, que tinguen aprovat un nombre limitat de places d'accés, hauran de sol·licitar l'admissió a través del procés general de preinscripció regulat en esta orde.
A l'efecte de l'accés a la universitat, les universitats públiques valencianes es consideraran com una sola, per la qual cosa el procés de preinscripció serà comú i únic en totes estes, amb independència d'aquella en què hagen superat la prova d'accés.
Segon. Requisits acadèmics
Podran participar en el procediment de preinscripció, els sol·licitants que es troben en algun dels supòsits següents:
1. Haver superat la prova d'accés a la universitat.
2. Haver superat els estudis requerits, d'acord amb el sistema educatiu d'un estat membre de la Unió Europea o d'un altre estat amb què Espanya haja subscrit un acord internacional a este respecte, en règim de reciprocitat, i que reunisquen els requisits acadèmics exigits en els seus sistemes educatius, per a accedir a les seues universitats.
3. Haver superat la prova d'accés a la universitat de majors de vint-i-cinc anys en una universitat de la Comunitat Valenciana.
4. Haver superat el curs d'orientació universitària (COU) en el curs 1974-75 o posterior, o el batxillerat experimental (REM) i que no hagen superat la prova d'accés a la universitat. Estos alumnes únicament podran concórrer en la fase extraordinària (setembre), i només a titulacions de primer cicle.
5. Haver superat el curs d'orientació universitària (COU) amb anterioritat al curs acadèmic 1974-75, el curs preuniversitari i les proves de maduresa.
6. Haver superat un cicle formatiu de formació professional específica de grau superior, les ensenyances de formació professional de segon grau o un mòdul professional de nivell III, i únicament per als estudis que es corresponguen amb el cicle formatiu cursat.
7. Estar en possessió d'un títol universitari o equivalent que habilite per a l'accés a la universitat.
Tercer. Sol·licituds
3.1 Els estudiants formalitzaran la sol·licitud via Internet, a través del procediment establit en la pàgina web de la conselleria d'Educació www.preinscripcion.gva.es.
3.2 La sol·licitud, impresa i firmada per l'estudiant, haurà de presentar-se junt amb la documentació procedent en cada cas, en el lloc de presentació que corresponga, segons s'establix en l'apartat quint d'esta orde.
3.3 No obstant això, aquells estudiants que no vullguen utilitzar la via informàtica, podran fer la preinscripció utilitzant el model de sol·licitud que a este efecte s'adjunta com a annex I d'esta orde, que es podrà obtindre en l'adreça d'Internet assenyalada (document PDF) o sol·licitar-la en els servicis d'estudiants de les universitats públiques valencianes o en la seu de la conselleria d'Educació.
3.4 Els estudiants presentaran una única sol·licitud, on assenyalaran, per orde de preferència, un màxim de deu ensenyaments universitaris oficials.
En el cas que un estudiant puga participar per més d'una quota (prova d'accés/cicle superior, prova d'accés/titulat universitari) indicarà les qualificacions amb què concorre en cada una d'estes.
La presentació de més d'una sol·licitud comportarà la nul·litat de totes.
Quart. Documentació
Els alumnes, en el moment de presentar la documentació que els corresponga en cada cas, hauran d'aportar els originals i una fotocòpia per la seua confrontació per l'òrgan receptor.
4.1. Alumnes amb prova d'accés a la universitat
Hauran de presentar sol·licitud, que acompanyaran de:
- Fotocòpia confrontada de la targeta de selectivitat.
- Fotocòpia confrontada del DNI o passaport o NIE.
4.2 Alumnes procedents d'un sistema educatiu d'estats membres de la Unió Europea o del sistema educatiu d'estats que han subscrit un acord internacional respecte d'això amb Espanya.
Hauran de presentar sol·licitud, que acompanyaran de:
- Fotocòpia confrontada de la credencial emesa per la UNED per a l'accés a la universitat espanyola.
- Fotocòpia confrontada del DNI o passaport o NIE.
4.3 Alumnes que han superat el curs d'orientació universitària (COU) en el curs 1974-75 o posterior, o el batxillerat experimental (REM) i no han superat la prova d'accés a la universitat.
Hauran de presentar sol·licitud, que acompanyaran de:
- Fotocòpia confrontada del llibre de qualificació escolar on conste la superació d'estos estudis.
- Fotocòpia confrontada del DNI.
4.4 Alumnes que han superat el curs d'orientació universitària (COU) amb anterioritat al curs acadèmic 1974-75, el curs preuniversitari i les proves de maduresa.
Hauran de presentar sol·licitud, que acompanyaran de:
- Fotocòpia confrontada del llibre de qualificació escolar on conste la superació d'estos estudis.
- Fotocòpia confrontada del DNI.
4.5 Alumnes que han superat un cicle formatiu de formació professional específica de grau superior, les ensenyances de formació professional de segon grau o mòdul professional de nivell III i únicament per als estudis que es corresponguen amb el cicle formatiu cursat.
Hauran de presentar sol·licitud, que acompanyaran de:
- Fotocòpia confrontada de la certificació acadèmica oficial on conste la nota mitjana final de l'expedient acadèmic de formació professional, expedida als únics efectes del procediment de preinscripció amb dos decimals, conforme al model que s'adjunta com a annex II d'esta orde.
- Fotocòpia confrontada del títol obtingut o del resguard si ha abonat els drets d'expedició.
- Fotocòpia confrontada del DNI o passaport o NIE.
4.6 Alumnes que han superat la prova d'accés per a estudiants majors de vint-i-cinc anys en una universitat de la Comunitat Valenciana.
Hauran de presentar sol·licitud, que acompanyaran de:
- Fotocòpia confrontada del certificat si ha superat la prova.
- Fotocòpia confrontada del DNI o passaport o NIE.
4.7 Alumnes que estan en possessió d'un títol universitari o equivalent que habilite per a l'accés a la universitat.
Hauran de presentar sol·licitud, que acompanyaran de:
- Fotocòpia confrontada del títol universitari obtingut o del resguard si ha abonat els drets d'expedició.
- Certificat de l'expedient acadèmic oficial on conste la totalitat de les qualificacions obtingudes i la qualificació mitjana de l'expedient.
- Fotocòpia confrontada del DNI o passaport o NIE.
4.8 Minusvàlids
Els sol·licitants que complisquen algun dels requisits acadèmics anteriors i tinguen reconegut un grau de minusvalidesa igual o superior al 33%, un menyscabament total de la parla o una pèrdua total d'audició, hauran d'adjuntar un certificat acreditatiu expedit per la conselleria de Benestar Social o organisme competent en altres comunitats autònomes.
4.9 Esportistes d'alt rendiment
Els sol·licitants que complisquen algun dels requisits acadèmics anteriors i tinguen reconeguda la condició d'esportista d'alt rendiment, hauran d'adjuntar una acreditació expedida pel Consell Superior d'Esports o la comunitat autònoma, segons corresponga.
Quint. Lloc de presentació
La sol·licitud impresa i firmada junt amb la corresponent documentació haurà de presentar-se en els llocs següents:
a) En el centre docent de la Comunitat Valenciana on els estudiants hagen cursat els seus estudis de 2n de batxillerat en el present curs 2007-2008.
b) En el centre docent de la Comunitat Valenciana on els estudiants hagen cursat els seus estudis d'un cicle formatiu de formació professional específica de grau superior o en la universitat corresponent als estudis sol·licitats en primera opció, si el centre només impartix ensenyances de formació professional.
c) En la resta de supòsits, en qualsevol de les universitats públiques de la Comunitat Valenciana, preferentment en la universitat corresponent als estudis sol·licitats en primera opció.
Tot això, sense perjuí que puga presentar-se per correu certificat, en sobre obert per a ser datat i segellat abans de ser certificat, així com per les altres formes o llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sext. Termini de presentació
El termini de presentació de sol·licituds serà per a la convocatòria ordinària del 16 de juny al 4 de juliol de 2008, ambdós inclusivament.
Per resolució del director general d'Universitat i Estudis Superiors publicada en el Diari Oficial de la Comunitat Valenciana, es farà públic l'acord de la Comissió Gestora pel qual s'establiran els terminis corresponents a la convocatòria extraordinària.
Sèptim. Procediment de preinscripció
1. El procediment tindrà dos fases: una convocatòria ordinària en el mes de juny i una convocatòria extraordinària durant el mes de setembre, en què s'oferiran les places que queden vacants una vegada s'haja adjudicat la primera fase.
2. Quan la demanda de places siga superior a l'oferta, es reservarà anualment un nombre de places per als estudiants a què es referixen els articles 14 a 19 del Reial Decret 69/2000, de 21 de gener, en la proporció següent:
a) Estudiants amb titulació universitària o equivalent: el 3%.
b) Estudiants nacionals de països no comunitaris ni de l'espai econòmic europeu que hagen superat les proves d'accés a les universitats espanyoles en les convocatòries dels anys 2007 o 2008: el 3%.
c) Estudiants de formació professional:
Els estudis de formació professional que faculten per a l'accés directe als ensenyaments universitaris tindran les següents quotes de reserva:
Es reservarà el 30% per a ensenyances que conduïxen a l'obtenció de títols oficials només de primer cicle.
Es reservarà el 7% per a ensenyances que conduïxen a l'obtenció de títols oficials de primer i segon cicle.
d) Estudiants que complisquen els requisits acadèmics corresponents, i que el secretari d'estat del Consell Superior d'Esports qualifique i publique en el BOE com a esportistes d'alt nivell, que el Consell Superior d'Esports qualifique com a esportistes d'alt rendiment o la Generalitat com a esportistes d'elit de la Comunitat Valenciana, nivell A o B, per als quals es reservarà el 3% i addicionalment el 5% de les places corresponents a les ensenyances que conduïxen als títols oficials de llicenciat en Ciències de l'Activitat Física i de l'Esport, Fisioteràpia i mestre d'Educació Física.
L'accés a estes places es realitzarà amb el següent orde de prelació: primer els esportistes d'alt nivell i després, en cas de quedar places per a completar estes quotes, els esportistes d'alt rendiment en l'orde que disposa l'article 2 del Reial Decret 971/2007, de 13 de juliol, sobre esportistes d'alt nivell i alt rendiment. Dins d'este orde, els esportistes qualificats per la Generalitat com a esportistes d'elit nivell A precediran als qualificats com a esportistes d'elit nivell B.
La quota de reserva de places corresponent a les ensenyances de Ciències de l'Activitat Física i de l'Esport, Fisioteràpia i mestre d'Educació Física es mantindrà fins a la convocatòria de setembre.
e) Estudiants discapacitats en els termes establits per l'article 17 del Reial Decret 69/2000, de 21 de gener: el 3%.
f) Estudiants majors de 25 anys que hagen superat la prova d'accés a la universitat: el 3%.
3. L'adjudicació de les places serà efectuada per la Comissió Gestora, d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.
4. Als estudiants que, com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per la quota general i per alguna de les quotes de reserva assenyalades en l'apartat anterior d'esta orde, se'ls adjudicarà la plaça obtinguda en la quota general.
5. La Comissió Gestora procedirà a publicar els resultats del procés de preinscripció en els taulers d'anuncis de les universitats públiques. Així mateix, i a efectes merament informatius, es publicaran en els mitjans de comunicació escrita de la Comunitat Valenciana.
Octau. Reclamacions
El termini de presentació de reclamacions serà de tres dies hàbils, a partir de la publicació oficial dels resultats, i es presentaran en la universitat de què depenga el centre docent de la Comunitat Valenciana en què hagen cursat els estudis en el present curs (per als alumnes de batxiller o cicles formatius del curs 2007-2008) o en la universitat en què hagen presentat la sol·licitud.
No s'admetran reclamacions que impliquen modificacions sobre les sol·licituds que s'hagen tramitat correctament.
Nové. Sol·licitud de places en altres universitats
Els estudiants que sol·liciten plaça en altres universitats públiques que no pertanguen al sistema universitari valencià, formalitzaran la seua sol·licitud de conformitat amb el procediment establit per la comunitat autònoma on radique la universitat en què vullguen fer els seus estudis.
II. Admissió al segon cicle d'estudis universitaris oficials
Deu. Admissió al segon cicle
L'admissió d'estudiants al segon cicle universitari, quan la demanda de places siga superior a l'oferta, anirà precedida d'un procés de preinscripció que es realitzarà per la universitat en què se sol·licite cursar estos estudis i que es regirà pel que disposen el Reial Decret 69/2000, de 21 de gener, i esta orde.
L'admissió a un segon cicle d'ensenyaments universitaris que no constituïsca continuació directa d'un primer cicle cursat, així com a ensenyances de només segon cicle, es determinarà de conformitat amb les prioritats i criteris de valoració següents:
a) Quan es tracte de l'accés al segon cicle d'ensenyances de primer i segon cicle, les universitats reservaran el 15% del total de places per a estudiants procedents d'universitats valencianes, i el 5% per a estudiants procedents d'altres universitats que, en els dos casos, no hi tinguen implantat el segon cicle en centres públics. En cap cas podrà quedar cap plaça vacant si hi ha aspirants.
b) Quan es tracte d'accés a ensenyances de només segon cicle, les universitats consideraran en primer lloc, en pla d'igualtat, les sol·licituds dels que han superat el primer cicle en universitats del districte universitari valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic, i que no tinguen implantat el segon cicle de què es tracte. En segon lloc, les sol·licituds dels que hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle de què es tracte.
c) Per a l'adjudicació de les places reservades a alumnes de la mateixa universitat, així com per a l'adjudicació de les places reservades a estudiants de distinta universitat, el consell de govern de cada universitat podrà establir quines ensenyances cursades atorguen prioritat per a l'admissió. Este acord haurà de fer-se públic prèviament a l'inici del procés. En cap cas podrà quedar cap plaça vacant si hi ha aspirants.
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle, que s'adduïxen com a requisit previ a l'accés. Les universitats, per mitjà dels seus consells de govern, podran tindre en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12 e), últim paràgraf, del Reial Decret 69/2000, de 21 de gener.
DISPOSICIONS FINALS
Primera
Les qüestions interpretatives que pogueren sorgir en l'aplicació d'esta orde seran resoltes per la Comissió Gestora dels processos d'accés i preinscripció universitària.
Segona
Esta orde entrarà en vigor l'endemà de ser publicada en el Diari Oficial de la Comunitat Valenciana.
València, 27 de maig de 2008
El conseller d'Educació,
ALEJANDRO FONT DE MORA TURÓNANNEX II / ANEXO II
Certificat acadèmic / Certificación académica
Certificat:
Certificado:
Expedient:
Expediente:
(Nom i cognoms), secretaria/secretària de l'IES ...
(Nombre y apellidos), secretario/secretaria del IES ...
CERTIFIQUE:
Que l'alumne/a ..., natural de ..., nascut/uda el ... de ... de ..., ha cursat obtenint les qualificacions i en els cursos que a continuació s'expressen els següents estudis de formació professional específica (cicle formatiu de grau superior).
CERTIFICO:
Que el alumno/a ..., natural de ..., nacido/a el ... de ... de ..., ha cursado obteniendo las calificaciones y curso que a continuación se expresan los siguientes estudios de formación profesional específica (ciclo formativo de grado superior).
Família: ... Cicle: ...
Grau: ...
Familia: ... Ciclo: ...
Grado: ...

I perquè així conste, a instància de la persona interessada i a l'efecte d'accés a la universitat, lliure el present certificat.
..., de.... de....
Y para que así conste, a instancia de la persona interesada, y a los efectos de acceso a la universidad, expido la presente certificación.
..., ... de ... de ...

Expressió numèrica de la mitjana aritmètica de les qualificacions de tots els mòduls, a excepció del de FCT (expressada amb 2 xifres decimals).
Expresión numérica de la media aritmética de las calificaciones de todos los módulos, a excepción del de FCT (expresada con 2 cifras decimal).


Còpia Permalink ELI